**Specifičnosti agencijskog izvještavaja**

**Obilježja agencijske vijesti – uputstva za dobru praksu**

**a) Blagovremenost i brzina.** Ova dva pojma često se poklapaju, ali postoje situacije kada će vijest iz objektivnih razloga kasniti, ali će ipak biti blagovremena (niko je prije toga nije objavio, na primjer). Brzina je jedan od ključnih pojmova koji se vezuje za pojam agencije, ali ne treba težiti brzini na uštrb drugih važnih odrednica: tačnosti, pouzdanosti, preciznosti.

Na blagovremenost mogu uticati:

**– Način slanja vijesti.** Dopisnici šalju vijesti u elektronskoj formi, elektronskom poštom ili direktnim unošenjem u odgovarajući obrazac na internetskom sajtu agencije na koji ulaze pomoću interne šifre. Vijest se može slati faksom u slučaju kada ne postoje drugi načini prosljeđivanja redakciji. Telefonom se diktiraju samo hitne vijesti ili vijesti sa terena, gdje ne postoji mogućnost elektronskog slanja. Diktiraju se i kratke verzije sa bitnih događaja.

**– Vrsta i sadržaj informacije.** Prenos informacija najbrži je kada je tekst podijeljen na fleševe i vijesti. Zato se u slučajevima kada je vijest izuzetno važna ili hitna emituje najprije fleš a potom kratka verzija, da bi se kasnije emitovala i kompletna vijest.

**b) Vijest mora da bude tačna i precizna.** Tačna – znači da ne smije sadržavati materijalne greške, a precizna – da mora sadržavati sve relevantne podatke i da korisnika ne smije ostavljati u nedoumici. Novinar mora provjeriti svaki podatak naveden u vijesti. Netačnosti u imenima, pojmovima, datumima ili bilo kojoj činjenici oduzimaju vijesti kredibilitet i stvaraju zabunu u javnosti. Ako u vijesti iz objektivnih razloga nedostaje neki bitan podatak ili detalj, jer, na primjer, nije dostupan, to se u vijesti mora navesti.

**c) Vijest mora da bude iscrpna.** Onaj ko je čuje ili pročita ne smije da bude uskraćen za bitne podatke i da poslije njenog čitanja ili slušanja ima pitanja na koja nije dobio odgovor. Zbog toga treba pribaviti objašnjenja ili podsjećanja na sve događaje koji su elementi te vijesti, čak i ako su se desili veoma davno. To je ono što se naziva bekgraund, to jest kontekst vijesti. Ono što je za autora očigledno, korisniku odnosno čitaocu, gledaocu ili slušaocu nije uvijek jasno; on može da se nalazi hiljadama kilometara daleko od mjesta događaja i da o pozadini zbivanja bude sasvim neobaviješten. Ili naprosto može da bude nedovoljno informisan pa možda i nedovoljno funkcionalno pismen.

**d) Navođenje lica i mjesta.** Lica i mjesta koja se navode u vijesti treba uvijek da budu identifikovana i treba precizirati najvažniju osobu u vijesti. Izuzetak su slučajevi gdje se zbog pravničke pretpostavke nevinosti ili zaštite maloljetnika ili žrtve ne navode puna imena. Kada je riječ o javnim ličnostima, u vijesti je neophodno navesti puno ime, prezime, titulu, funkciju ili čin. Starost osoba se unosi u tekst, a nacionalnost aktera vijesti se navodi isključivo u slučaju kada je to od značaja, o čemu se po pravilu prosuđuje od slučaja do slučaja, ali uvijek vodeći računa da se objavljivanjem takvog podatka ne sugeriše odgovornost ili krivica.

**e) Pouzdanost.** Svaka vijest, posebno ona u kojoj je izvor anoniman, odnosno poznat novinaru/redakciji, mora biti pouzdana. Ako sumnjamo u riječi govornika, a ne možemo da ih provjerimo, treba ih citirati i propratiti izrazom “kako tvrdi XY”, ili sličnim. Nije posao agencije da dokazuje da neko ne govori istinu, ali cilj novinara je da ponudi sve činjenice.

Ako postoji kontradikcija, novinar treba da složi činjenice na način koji će omogućiti korisnicima da sami izvuku moguće zaključke. Ako ministar napravi lapsus i kaže da je budžet za ovu godinu 848 umjesto 484 milijarde (podrazumijeva se da od ranije znamo da je budžet 484 milijarde), u izveštaju ćemo napisati 484 milijarde. Ako, međutim, kaže da je, kada je on izabran, prosječna inflacija bila 8%, a mi znamo da je bila 3% eura, napisaćemo da on tvrdi da je bila 8%.

**f) Opšti principi.** Da bi nešto uopšte postalo vijest, mora da zadovolji principe kao što su važnost, aktuelnost, i/ili ljudski interes i/ili neobičnost. Na primjer, izbori za gradonačelnika nekog mjesta u Brazilu nisu vijest u Crnoj Gori, ali je vijest ako kandidati obilaze amazonska plemena koja žive na isti način kao i prije nekoliko vjekova i agituju da se glasa za njih.

**g) Ekskluzivnost.** Ekskluzivna informacija je uvijek posebna vrijednost za medij koji je objelodanjuje. To važi i za agencijske vijesti. Da bi vijest bila ekskluzivna, potrebno je da se objavi prije nego što to učini neki drugi medij. Pri tome treba voditi računa i o trenutku emitovanja ekskluzivne vijesti. Naime, kako navode agencijski urednici, iskustvo pokazuje da je takvu vijest bolje emitovati dovoljno rano da bude objavljena, ali i dovoljno kasno da konkurencija nema vremena da je, eventualno, emituje kao svoju.

**h) Izvor vijesti.** Svaka agencijska vijest mora da sadrži izvor.

**i) Sažetost.** Vijest treba da je maksimalno sažeta, bez suvišnih riječi.

**j) Preglednost.** Vijest mora da bude pregledna, razumljiva, pisana jednostavnim stilom, po principu: jedna rečenica, jedna misao, koja je napisana po pravilu u jednom pasusu. Zato agencijski novinar mora da piše samo ono što je jasno i što je on kao autor vijesti razumio, i to jednostavnim stilom.

**k) Jednostavnost** je takođe važan elemenat novinarske obrade vijesti koji se najbolje iskazuje u njenoj konstrukciji. Najlakši način da se pripremi jednostavna vijest jeste da se novinar (poslije konferencije za novinare ili nakon što pročita saopštenje ili izjavu) zapita šta je tu vijest i da u jednoj rečenici prepriča ono što je bitno. Ta rečenica, eventualno, podijeljena u dva pasusa, pojačana citatom i “začinjena” neizbježnim bekgraundom, biće dobra vijest.

**l) „Pravilo fioka”.** Izuzetno važan dio novinarskog posla, bez obzira na to da li je u pitanju agencijska vijest ili druga forma informacije, jeste izbor iz mnoštva detalja na osnovu kojeg će se sastaviti tekst. Agencijska vijest treba da bude napisana u obliku fioka, što znači da pasusi moraju da čine posebne cjeline koje se, po potrebi, mogu izbaciti a da se cjelokupni tekst bitno ne naruši.

**m) Dužina pasusa.** Nijedan pasus ne smije da bude duži od pet redova. Ima izuzetaka, kada se, na primjer, citiraju tekstovi, dokumenti ili nabrajaju elementi nekog sporazuma. To, međutim, ne važi i za glavu vijesti (lid), koji na svaki način treba svesti na najviše četiri reda.

n**) Tekst ne smije da bude organizovan hronološki.** Hronološki način pisanja vijesti je pogrešan i svojstven je početnicima koji su skloni da se fasciniraju sagovornikom. Oni na primjer, mogu vijest da započnu sa Predsednik EU posjetio je danas Podgoricu, jer su, usljed treme i neiskustva, fascinirani posetom značajnog zvaničnika. Takav novinar propustiće možda izjavu predsjednika EU u kojoj je on, recimo, najavio finansijsku podršku naučno-istraživačkim projektima u Crnoj Gori.

**o) Pravilo “pro et contra”.** Novinarska obaveza, koja proizlazi i iz mnogobrojnih Kodeksa novinara, jeste da sasluša obje strane. U izuzetnim slučajevima – ako, na primjer, neko optuži nekoga za nešto – vijest može da se emituje bez reakcije druge strane samo ako onaj ko iznosi optužbu ima toliki autoritet da je to što govori samo po sebi vijest. Odmah potom treba se obratiti i drugoj strani. Ako druga strana ne želi da reaguje ili je nedostupna, to treba navesti u tekstu: XY nije danas želio da reaguje na navode (nije bio dostupan za komentar).

**p) Novinarski talenat.** Iako napisana po svim navedenim pravilima, vijest može da bude nedovoljno zanimljiva iako sadrži sve činjenice. Zato je pitanje novinarske vještine i talenta da, u okviru zadatog, vijest učini zanimljivom i dinamičnom. Na primjer, izvještaj sa suđenja može sadržati sve što se zahtijeva: biti tačan, precizan, blagovremen (brz), sažet, pregledan, sa dobrim lidom, ali suvoparan, jer je, na primjer, izostavljena atmosfera koja je vladala u sudnici prilikom izricanja presude. Jedan mali detalj (“u sudnici je bilo preglasno i sudija je morao da opomene prisutne”, na primjer) oživjeće atmosferu, a korisnika će uvjeriti da je novinar zaista bio u sudnici i da je, pored atmosfere, vjerno prenio i sve činjenice.